Posti pyrkii saamaan joulukortit ja -paketit perille, vaikka lakko kestäisi neljä viikkoa – HS kokosi vastauksia lakkoon liittyviin keskeisiin kysymyksiin

Maanantaina alkanut lakko voi tietää viikkojen viivettä kirjeiden, aikakauslehtien ja mainosten jakeluun. Ensi viikolla tiedossa voi olla myös muiden kuljetusliittojen tukitoimia.

Posti pyrkii jakamaan joulupaketit ja -kortit perille ennen joulua, vaikka Posti- ja logistiikka-alan unionin (Pau) maanantaina alkanut lakko kestäisi ilmoitetun enimmäisajan eli neljä viikkoa.

”Tavoite on saada joulupaketit perille jouluun mennessä, vaikka lakko kestäisi neljä viikkoa. Joulukorttien kohdalla on sama tavoite eli ne pyritään saamaan perille ennen joulua”, sanoo Postin poikkeustilanteiden johtaja Jarmo Ainasoja.